Tasekla n teqbaylit si timawit i tuɣal tewwi-d abrid n tira. Irumyen gar sebbat tigejdanin n tlalit n tsekla-agi yuran, s uxlaq n yiɣerbazen d tira n kra yellan d timawit ama dayen icudden ɣer tutlayt neɣ ɣer tasekla .Tarrayt-agi i yeḍfer umhersan afransis, d yiwen n ttawil s wayes ara tefhem neɣ ara tissin timetti i tebɣa ad teḥkem . D irumyen s timmad-nsen i yebdan asenfar n usiskel, ama d imrabḍen irumyen yecban J. M. Dallet, J. Lanfry, H. Genevois d wiyaḍ. Llan daɣen iɛsekriwen, d wid ixeddmen deg tedbelt bḥal : A. Hanoteau. Ɣef waya tamsalt n tira di tsekla tamaziɣt d iberraniyen i as-isfeḍḥen. Maca iɣerbazen-nni i d-xelqen, fkan-d inelmaden izzayriyen, yeɣran, yesɛan lebɣi ad arun s timmad-nsen tasekla-nsen d wayen yellan d tigemmi.